அரசினர் கட்டடக்கலை மற்றும் சிற்பக்கலைக் கல்லூரி, மாமல்லபுரம்

அரசினர் கட்டடக்கலை மற்றும் சிற்பக்கலைக் கல்லூரி (Government College of Architecture and Sculpture) என்பது தமிழ்நாட்டின் மாமல்லபுரத்தில் உள்ள அரசு சிற்பக் கலைக்கல்லூரியாகும். சிற்பக் கலையை அனைவரும் கற்கவேண்டும் என்ற என்னத்தில் 1957ஆம் ஆண்டு இக்கல்லூரி துவக்கப்பட்டது. இக்கல்லூரியானது டாக்டர் ஜெ. ஜெயலலிதா இசை மற்றும் கவின்கலைப் பல்கலைக்கழகத்தின் இணைப்பு பெற்ற கல்லூரியாக தமிழ்நாடு அரசின் கலை பண்பாட்டுத் துறையின் கீழ் இயங்கிவருகிறது.

 வரலாறு 
இக்கல்லூரி 1957 ஆண்டு மாமல்லபுரத்தில்  அரசு சிற்ப பயிற்சி மையமாக 65 செண்ட் இடத்தில் துவக்கப்பட்டது. அதன் முதல் முதல்வராக வை. கணபதி ஸ்தபதியின் தந்தையார் வைத்தியநாத ஸ்தபதி நியமிக்கபட்டார். அப்போது பழனி தண்டாயுதபாணி சுவாமி கோயிலின் தேவத்தான சிற்பியாக பணியாற்றிவந்த வை. கணபதி ஸ்தபதி கல்லூரியின் படிப்பிற்கான பாடமுறையை வகுக்குத்துக் கொடுத்தார். 1957 மார்ச் முதல்  முதல்வராக பணியாற்றிவந்த வைத்தியநாத ஸ்தபதி 1960 இல் பக்கவாதம் தாக்கியதால் பணியிலிருந்து விலகினார். அதன்பிறகு வை. கணபதி ஸ்தபதி அப்பணிக்கு தேர்வாகி 27 ஆண்டுகள் பணியாற்றினார். 65 செண்ட் இடத்தில் இருந்த கல்லூரி பின்னர் 26 ஏக்கர் கொண்டதாக விரிவுபடுத்தப்பட்டது.சிற்பிக்குள் கண்டெடுத்த முத்துகள் (நூல்), இராஜலட்சுமி இராமநாதன், பக்கம் 98 

முதலில் மூன்றாண்டு கால அளவிலான கட்டடக்கலை மற்றும் சிற்பக்கலைக்கான சான்றிதழ் படிப்பு அறிமுகம் செய்யப்பட்டது. அதன் பின்னர் 1975-1976 ஆம் கல்வியாண்டில் தமிழ்நாடு அரசின் தொழில்நுட்பக் கல்வி இயக்ககத்தின் மூலம் இம்மையத்தில் பட்டயப் படிப்புகள் அறிமுகப்படுத்தப்பட்டன. மேலும் சிற்பப் பயிற்சி மையம் என்ற பெயரானது, தமிழ்நாடு கட்டடக்கலை மற்றும் சிற்பப் பயிற்சி மையம் எனப் பெயர் மாற்றப்பட்டது. 1981 ஆம் ஆண்டு இம்மையத்தில், கோயில் கட்டடக்கலையில் இளம் அறிவியல் (பி.எஸ்சி) பட்டப்படிப்புத் துவங்கப்பட்டது. 1984 ஆம் ஆண்டில் கற்சிற்பம், சுதைச் சிற்பம், மரச் சிற்பம், உலோகச் சிற்பம் எனும் நான்கு பிரிவுகளில் இளம் அறிவியல் பட்டங்கள் அறிமுகப்படுத்தப்பட்டன. 

அதன் பிறகு, அகில இந்திய தொழில்நுட்பக் கல்விக்குழுவின் தரத்திற்கு இணையாக இம்மையத்தின் தரத்தை மேம்படுத்தும் நோக்கத்தில் மூன்றாண்டு கால அளவிலான பட்டப்படிப்புகள் நான்காண்டு கால அளவிற்கு மாற்றம் செய்யப்பட்டதுடன் அரசினர் கட்டடக்கலை மற்றும் சிற்பக் கலைக் கல்லூரியாகவும் மாற்றம் செய்யப்பட்டது.

 இளங்கலைப் படிப்புகள் 
தொழில்நுட்பவியல் இளையர் மரபுக் கட்டடக்கலை (B.Tech., Degree in Traditional Architecture)
கவின்கலை இளையர் மரபு ஓவியம் மற்றும் வண்ணம் (B.F.A - (Traditional Drawing and Painting)
கவின்கலை இளையர் மரபுச் சிற்பக்கலை (B.F.A - Traditional Sculpture) இதில் கீழ்கண்ட நான்கு படிப்புகள் தனித்தனியாக உள்ளன.
கல் சிற்பம் (Stone Sculpture) 
உலோகச் சிற்பம் (Metal Sculpture) 
மரச்சிற்பம் (Wood Sculpture) 
சுதைச்சிற்பம் (Sudhai Sculpture)

 கல்வித் தகுதி 
இளையர் மரபுக் கட்டடக்கலைப் பட்டப்படிப்புக்கு 10+2 அல்லது அதற்கு இணையான கல்வியில் கணிதத்தை ஒரு பாடமாக எடுத்துப் படித்துத் தேர்ச்சி பெற்றிருக்க வேண்டும். கவின்கலை இளையர் மரபுச் சிற்பக்கலைப் பட்டப்படிப்பு மற்றும் கவின்கலை இளையர் மரபு ஓவியம் மற்றும் வண்ணம் பட்டப்படிப்புகளுக்கு 10+2 அல்லது அதற்கு இணையான கல்வியில் தேர்ச்சி பெற்றிருத்தல் வேண்டும். கல்லூரியில் சேர பட்டியல் சாதியினர், பழங்குடியினருக்கு பிரிவினர் 26 வயதுக்குள்ளும், பிற பிரிவினர் 23 வயதுக்குள்ளும் இருப்பவர்கள் விண்ணப்பிக்கலாம்.மாமல்லபுரம் அரசினர் கட்டடக்கலை மற்றும் சிற்பக்கலைக்கல்லூரி பட்டப்படிப்புகள் - விண்ணப்பிப்பது எப்படி?, தேனி. மு. சுப்பிரமணி, ஆனந்த விகடன், 6 ஆகத்து 2021

 மேற்கோள்கள் 

பகுப்பு:செங்கல்பட்டு மாவட்ட பல்கலைக்கழகங்களும் கல்லூரிகளும்
பகுப்பு:மாமல்லபுரம்